45-årige Christian Hansen er i øjeblikket er sygemeldt. Ikke desto mindre trodser han sin stress og angst, når han tager ud på golfbanerne og spiller tre gange om ugen. - Det er det bedste, der er sket for mig i mange år. Det betyder alt at komme ud at spille golf. Det er giver motion, frisk luft og ro til hovedet, og så så giver det en masse socialt, siger han. Nordjyden er et levende bevis på tallene fra en ny undersøgelse på tværs af kommunerne bag DIF- og DGI-visionen 'Bevæg dig for Livet', der viser, at ledige dyrker mere fysisk aktivitet, end tidligere. I Brønderslev Kommune er der sket en fremgang i antal fysisk aktiv ledige på seks procent - i alt 45 procent af kommunens ledige har svaret, at de dyrker idræt og motion. Lerduer og golfbolde Under åben himmel og med fødderne solidt plantet i jorden, bidrager golfsporten med et helt nyt perspektiv på livet for Christian Hansen - Når jeg kommer ud at spille golf og får det fokus, frigiver det en helt masse gode ting i kroppen, som er livsvigtige for mig. Christian Hansen er dog langt fra den eneste. Også David Linnart Rudorf har glæde af fysisk aktivitet som ledig, men i modsætning til Christian Hansen, befinder han sig bedst på den lokale skydebane. - Jeg glæder mig hver gang, jeg skal derud. Det er det der med at komme ud og have nogen at snakke med. Det giver nogle nye bekendtskaber, og det er ikke noget, jeg var kommet i gang med på egen hånd, siger han. For det er ikke uden kommunens hjælp, at de to herrer har fundet en gnist i sporten. Fællesskaber i foreningslivet Ifølge Morten Borregaard Poulsen, der er projektleder på projektet i Brønderslev Kommune, styrker fællesskaber den enkeltes fysiske og sociale sundhed, og det er derfor en vigtig prioritering, når de i kommunen vil stille de ledige bedst muligt i deres jobsøgning. - I foreningerne sker en god læring i forhold til at gebærde sig i nye sociale sammenhænge, og det styrker ikke bare deres generelle trivsel, men også selvtilliden i forhold til at komme i beskæftigelse, siger han og fortsætter: - Mange af borgerne i målgruppen, som er længst væk fra arbejdsmarkedet, har en meget lille social omgangskreds, og der oplever vi, at barrieren er mindre for at komme ind i foreningsfællesskaber. Siden april 2020 er 203 borgere blevet henvist til foreningslivet som en del af projektet, hvoraf knap halvdelen, nærmere præcis 94 borgere, nu er aktive i en forening.
Er du fysisk aktiv, er du bedre stillet i din jobsøgning. Sådan lyder konklusionen på ny undersøgelse.